******

***ОТЧЕТ ЗА ДЕЙНОСТТА НА НАРОДНО ЧИТАЛИЩЕ***

***„ЗНАНИЕ 1906 г.”- с. Черни Осъм през 2019г.***

***ОРГАНИЗАЦИОННИ ВЪПРОСИ***

***През 2019 година промяна в читалищното настоятелство няма и съставът му до този момент е както следва: Албена Донева Попадиева – председател, , Васил Василев, Кирил Захариев, Марин Сираков, Недка Топалова, Николай Николов и Иванка Велешка, която е избрана за допълнителен член, да присъства на заседания, когато някой от другите членове е възпрепядстван. Членовете на проверителната комисия са: Маргарита Хасъмска, Петрана Волова и Александър Иванов.***

***През 2019г. броят на щатният персонал към НЧ „Знание 1906г.” се състои от 2- ма души:***

***Изпълняващ длъжността секретар до 31.05.2019г., е Марина Колева Атанасова. От месец юни, след изтичане на отпуск по майчинство длъжността секретар отново заема Мариана Атанасова.***

***Ева Цанкова Цветанова заема длъжността „библиотекар” на мястото на Мая Владимирова Съева, която към момента все още е по майчинство.***

***Сградата на читалището е изцяло общинска собственост. То се помещава в нея с договор за безвъзмездно ползване за срок от 10 години, подписан през 2011 г. Читалищни членове, внесли членски внос за 2019г. са общо 58 души, а 3-ма от тях са нови.***

***КУЛТУРНО-МАСОВИ И ПРОСВЕТНИ ДЕЙНОСТИ***

***И през 2019 година читалищният колектив се постара да организира празници през годината, като работеше съвместно със СУ „В.Левски”, Пенсионерски клуб и Кметство с.Черни Осъм.***

***30.01.2019г.- На тази дата в читалището се подновиха репетициите на народни хора с хореограф г-жа Албена Донева – председател на читалището. Събраха се около 20 жени и деца, които изявиха желание един път седмично да репетират.***

***11.02.19г. – се проведе Общо годишно-отчетно събрание.***

***18.02.19г. – Участвахме във факелното шествие на СУ „В.Левски” с.Черни Осъм, по случай 145г. от обесването на В.Левски. Беше поднесен венец и от името на читалището.***

***01.03.19г. – Честита баба Марта! Доста преди да наближи този празник, ние от читалището изработваме мартенички и по традиция на първи март ги раздаваме на хората от селото. През 2019 година, това събитие го направихме съвместно кметството. Марина Колева /бивш служител на НЧ/ и Христина Цанина /служител от кметството/, се облякоха в народни носии, като „внучките” на баба Марта и минаха из цялото село и зарадваха жителите, като им подаряваха мартеници и им пожелаваха здраве. Посетиха децата от детската градина, уважиха работниците в КООП „ ОБНОВА”, както и служителите от Горското стопанство в селото.***

***03.03.19г. – Национален празник на България!***

***На този ден тържествено бяха поднесени венци от името на кметство, читалище и пенсионерски клуб, по случай 141 години от освобождението на България, пред паметника на хаджи Макарий. Кратко слово отправи кмета на селото. Под звуците на националния химн бе издигнато знамето.***

***08.03.19г.- Ден на жената!***

***По традиция читалището организира празнична вечеря на всички дами от селото. През последните години интересът към това мероприятие става все по-голям и много дами от село Орешак изявяват желание също да присъстват. През 2019 бяха около 50 жени, които останаха много доволни от организацията на вечерта.***

***10.03.19г. – Сирни заговезни!***

***Празникът тази година бе отпразнуван и организиран съвместно кметството. Г-н Захариев /бивш кмет на с.Черни Осъм/, облечен в хубава народна носия, запозна присъстващите с кратки исторически данни за празника. Призова всички, че сега е времето да си поискаме прошка с близки хора, роднини и приятели. Запален бе и традиционния огън и около него въртяха уругльовиците малки и големи. Не липсваше и „най-личната мома на селото”. Николай Спасов облечен в женски дрехи беше атракция на вечерта. Всички присъстващи опитаха от вкусните баници и халвички, а някои и по чаша ракия. С много музика и хора стояхме на площада до късно вечерта.***

***23.03.19г. – По традиция и през изминалата 2019 година бяхме поканени от г-н Захариев за да отпразнуваме заедно с кметството и пенсионерският клуб „Първа пролет”.***

***20.04.2019г. Лазаровден!***

***И тази година читалището организира лазаруване с група момичета облечени в народни носии. Посетиха доста домове в селото, за да пожелаят здраве на стопаните и да внесат радост. Попяха песни и си събраха яйчица и лакомства. Хората им се радваха.***

***28.04.2019г. – Великден!***

***Празника се проведе отново съвместно с кметството. Бяха поканени деца от детската градина и училището, които изнесоха кратка музикална програма. Проведе се и конкурс за „Най добре украсено великденско яйце”. След което децата оцветяваха на място яйца от картон и стериопор.***

***08.05.2019г.- Литературна вечер.***

***За втори път поканихме писателката Цветана Качерилска и проведохме литературна вечер в малката зала на читалището. Увлекателно и приятно тя представи новелата си „Василий Врач – Христовият пратеник”. Изказани бяха мнения по съдържанието на новелата от гостите на събитието.***

***16.05.19г. – Концерт на ТС „Бордо” – град Троян***

***И тази година Станислав Анастасов – ръководителят на танцово студио „Бордо” изяви желание да представи годишният си концерт на нашата сцена в читалището. За да проведе мероприятието си се наложи да закупи и смени безвъзмездно няколко лампи, въжета и други блокирали съоръжения, за което искрено му благодарим.***

***22.06.19г.- „Чукан боб с коприва и хоро се извива”***

***Дългоочакваният ден дойде! От началото на годината започна подготовката ни. Много танцови състави изявиха желание да участват. Това се видя и на самия празник. Имаше гости от цялата страна – Хасково, Пловдив, Първомай, Горна Оряховица, Плевен, Севлиево, а от София дойдоха 80 участника. Всички общо наброяваха 380 души.***

***Казаните с боба къкриха на центъра, а хората които си хапнаха от него ни похвалиха за чудесната рецепта, която черноосъмци са съхранили от стари времена. Както каза една репортерка: „Черни Осъм се пукаше по шевовете” ☺ Из цялото село имаше хора, коли, автобуси. Всички къщи за гости бяха напълнени с участници. Очите на хората се радваха на разнообразието на народни носии и танци. Благодарим на Община Троян за финансовата подкрепа, както и на многобройните спонсори. Искам да спомена, че главният спонсор на празника и изобщо на читалището ни е КООП „Обнова”. Благодарим от все сърце. Адмирации за младите хора, които се включиха в организацията дни преди празника. Вечерта завърши с много танци в близката механа „Мерак” в село Орешак. Вече тече подготовката за третото издание на „Чукан боб с коприва и хоро се извива”.***

***От 01.07.2019г. читалището отново започнаха да посещават деца за лятна занималня. Децата четяха, писаха, рисуваха и изобщо се занимаваха с най-различни развлекателни дейности, а в почивката нашата колежка Ева Цанкова им правеше по един топъл чай. Не спираха да разказват по между си това, което са прочели, също така доста често се допитваха за значението на непознатите думи, които срещаха в книгите си. Усещаше се, че на децата им е приятно да прекарват следобедите си при нас. Занималнята продължи до септември месец.***

***24.08.2019г. Ден на пчеларя!***

***Съвместно пенсионерския клуб, беше организирано пътуване до Беклемето. Читалището участва за втора година с певческата група ръководена от г-жа Пепа Петкова. Г-жа Кънъкова, председател на клуба се бе уговорила с организаторите, нашата група да открие срещата на пчеларите. Те изпяха три песни, също така се включиха и в проведеното надпяване, за което получиха и грамота за участие и много положителни емоции.***

***12.09.2019г. На тази дата поканихме децата от селото, които посещаваха „Лятната занималня” за да им връчим грамоти за участие. Направихме им и скромна почерпка и им пожелахме да им е успешна новата учебна година.***

***30.10.19г. - В навечерието на 1 ноември – Деня на народните будители, организирахме вечер посветена на Дочо Нешков и картинна изложба на дъщеря му Иванка Нешкова. Поканихме г-жа Пепа Волова, като член на настоятелството и близка до Дочо Нешков, за да ни разкаже спомени за живота и за дейността му. Тя увлекателно прочете и няколко от разказите му, а публиката с интерес я слушаше. Иван Мутафов, също взе участие и разказа интересни случки за него. Дъщеря му Иванка Нешкова, със сълзи на очи си спомни интересни случки оставени й от нейния баща. Гостите на събитието разгледаха картините на госпожа Нешкова, а след това изпиха по глътка вино в памет на този велик черноосъмец Дочо Нешков. . Вечерта завърши приятно под звуците на лека музика, съпроводена от познатия на всички Иван Хасъмски.***

***10.12.2019г. По повод „Седмицата на четенето” /9.12-15.12/, поканихме децата от изнесена група „Звънче” към ЦДГ „ Незабравка” при нас в библиотеката. Прочетохме им няколко любими детски приказки, като Дядо и ряпа, Косе Босе и др. Получи се интересна беседа с най-малките.***

***11.12.2019г. На този ден поканихме и деца от СУ „В.Левски” с които също четохме приказки. След това им разяснихме правилата за отдаване на книги на читатели, разиграхме една интересна игра - „Библиотекар за един ден” .***

***17.12.2019г. В библиотеката, като в „Дядовата ръкавичка” прожектирахме филма „Седмото джудже”. Отново ни гостуваха децата от училището, а ден по-късно за най-малките от детската градина, прожектирахме филмчето „Замръзналото кралство”. Децата гледаха с интерес коледните филми и с това им повдигнахме предпразничното настроение.***

***25.12.2019г. Дядо Коледа по домовете. Като за първа година, беше много вълнуващо и атрактивно. Имахме доста записани деца. Дядо Коледа ги посети с пълен чувал с подаръци. Въпреки, че някои от децата бяха по-големи, те също го гледаха с голяма изненада. Поздравиха белобрадия старец, кои с песен, кои със стихче и го почерпиха с лакомства.***

***С това мероприятие завършихме работната 2019 година.***

***Финансов отчет.***

***Приходи и разходи през 2019г.***

***Изминалата година за читалището ни във финансово отношение беше добра. Спонсори и дарители помагаха отново за да се осъществят част от проведените през годината мероприятия. Отпуснатата годишна субсидия за 2019г., основно беше изразходвана за издължаване на работните заплати, внасяне осигуровките на персонала, покриване разходите за електроенергия, както и за други важни текущи разходи.***

***През 2019г. читалището отчете следните финансови приходи:***

***- Държавна субсидия за 2019г. – 18 980.00 лв.***

***-Финансиране по Културен к-р /кулинарно-фолк.празник/ - 700.00 лв.***

***Собствени приходи:***

* ***членски внос и читателски такси - 462.00 лв.***
* ***наем на помещение – 360.00 лв.***
* ***наем зала - 130.00 лв.***
* ***дарения 1600.00 лв.***

***Общо приходи: 22 232.00 лв.***

***Изразходваните финансови средства за 2019г. са за:***

* ***раб. заплати и осигуровки за 2-ма служители– 16 873.00 лв.***
* ***банкови такси за обслужване на сметка - 271.76 лв.***
* ***счетоводни услуги- 270,00 лв.***
* ***външни услуги –***
* ***такси за лихви от минали години 156,70 лв.***
* ***трудова медицина 84,00 лв.***
* ***годишна такса интернет 139,50 лв.***
* ***годишно обслужване на пожарогасители 55,00 лв.***
* ***покупка на художествена литература - 45,90 лв.***
* ***закупуване на канцеларски материали - 194,50 лв.***
* ***изплащане на командировки – 239,20 лв.***
* ***транспортни разходи - 178,40 лв.***
* ***ел.енергия - 1025.28 лв.***
* ***закупен диспенсър за вода- 58,90 лв.***
* ***материали за „Чукан боб с коприва….” 721,30 лв.***
* ***други разходи***
* ***пощенски разходи 43,00 лв.***
* ***почистващи препарати 37,66 лв.***
* ***музикални озвучения 408,00 лв.***

***Общо разходи: 20 802,10 лв.***

***ДАРЕНИЯ КЪМ ЧИТАЛИЩЕТО***

***Освен паричните дарения, които получихме за читалището през 2019 година, искаме да споменем в настоящия доклад, че получавахме и други. Най-голямото и значително дарение е чисто нов климатик, който се използва всекидневно в библиотеката. Той е дарен от г-н Минчо Топалски, благодарение на г-жа Недка Топалова, която ни свърза с него. Други по малки, но съвсем не по-малко значителни неща са книги, дарени от наши читатели, а също така и тетрадки, флумастери и детски книжки. Друго нещо, за което искаме да споменем е, че бяхме взели решение да пребоядисаме пейките в лятното кино, но времето не позволи. Боята за тях е подсигурена от г-н Марин Сираков и при първа възможност и това ще се случи. Четки и валяци, подсигури Дона Доротеева, дъщеря на известния и вече покоен маестро Димитър Доротеев.***

***БИБЛИОТЕЧНА ДЕЙНОСТ***

***И през 2019г. в читалищната библиотека активно се използваха компютрите, копирната и озвучителната техника, мултимедията и екрана. С всяка изминала година читалището се превръща в привлекателно и уютно място за местното население, особено за децата, които през ваканциите ежедневно го посещават. Редовните читатели се увеличиха, тъй като периодично им предоставяме нова и разнообразна художествена литература отговаряща на техните вкусове. Освен, че закупуваме нови книги, работихме и по метода на между - библиотечното книгозаемане, което правим с колегите от НЧ „Развитие” с.Орешак, за което сме им много благодарни.***

* ***Библиотечният фонд към 01.01.2019г. наброява 10 317бр. библиотечни единици.***
* ***Набавените нови книги през 2019г. са общо 14 бр.***
* ***Отчислени книги през 2019г. няма***
* ***Общо заемани книги през 2019г. – около 1000 бр.***
* ***Читатели, потребители и посетители на читалището за 2019г. – около 380 души.***
* ***Библиотеката продължава все така да бъде активен помощник в образователния процес на учениците и е най-активното структурно звено на читалището.***

***ФОТО-АРХИВНА И БИТОВА СБИРКА***

***Читалището продължава да поддържа до колкото е възможно Фотоархивната-битова сбирка и да се грижи за уникалния й фонд, който се намира в нея. През 2019г. сбирката не беше отваряна често поради това, че състоянието й отново е опасно за посетители. За съжаление беше разрушена и една от стаите й, след като идваха експерти на Община Троян и установиха, че не подлежи на ремонт. Хубавата новина е, че сме подали заявление да бъдем включени в програмата за капиталови разходи на общината и са ни обещали че ремонта на сбирката ще бъде приоритетен за 2020 година.***

***ЗАКЛЮЧЕНИЕ***

***Още един отчетен период остана вече в историята зад гърба ни. През изминалата 2019 година се стараехме да запазим традициите и обичаите. Насочихме погледа си и започнахме да организираме мероприятия, отговарящи на съвременните нужди на обществото. Читалището ни получи добри отзиви от повечето хора, от общинската администрация и от колегите ни от другите читалища. През изминалия период, читалището се утвърди като водещ и социално - информационен център, предоставящ комплексно библиотечно, компютърно и информационно***

***обслужване на жителите и гостите на селото ни. С общи усилия се постарахме да раздвижим и разнообразим ежедневието на черноосъмци. Целта ни беше да привлечем интереса на колкото може повече деца и млади хора и да им предоставим възможност да участват активно в читалищния живот. Материалната ни база е добре поддържана. За колектива на читалището, настоящата година се очертава да бъде отново доста динамична. Ще се постараем да запазим традициите и да продължим започнатото надграждане в дейностите на Народно читалище „Знание 1906 г.”***

******